Арахә рҳақьым Мариа Савинкова ҳкорреспондент изеиҭалҳәеит лзанааҭ шалылхыз атәи лара аус ахьылуа аветеренартә клиникаҿы аҭагылазаашьа атәи. Аиҿцәажәара мҩаԥигон Роберт Џьапуа.
- Ирацәаҩуп ихәыҷаахыс аԥстәқәа бзиа избо, аха урҭ рахьтәгьы имаҷӡоуп шәара иалышәхыз азанааҭ алызхуа. Иаҳзеиҭашәҳәа уи атәы маҷк, иара убасгьы иаҳзеиҭашәҳәа – иабанӡа уадаҩу арахә рҳақьым изанааҭ?
— Ииашоуп. Ирацәаҩуп аԥстәқәа бзиа избо. Исҳәар сылшоит ахәыҷқәа зегьы бзиабарала ацыгәқәа, алақәа, ажьақәа уҳәа ирызныҟәоит ҳәа, аха имаҷыҩӡоуп уи аус наҟ-наҟ зыԥсҭазаара адызҳәало.
Иҟалап ари азанааҭ алухырц азы аԥстәы абзиабара азымхозар, иаҭахызар ҟалап уи ахьаа угәаҵа аҵыжьра, акраҿаҵара, ахылаԥшра.
Ари азанааҭ уи адагьы аҵара бзиа аҭахуп. Абиологиа уазҟазазароуп. Заԥхьаҟа иҳақьымхараны иҟоу аиҳабыратә классқәа рҟны ахимиеи абиологиеи рыбзиабара илалароуп. Ашкол ашьҭахь иреиҳау аҵараиурҭаҟны акәзаргьы хәышықәса аҵара уҵароуп, аџьабаа убароуп. Анатомиа, афизиологиа, атерапиа, ахирургиа – ирацәоуп зыҭҵаара аҭахны иҟоу. Аҵара ашьҭахь аԥстәқәа аус рыдууло уаныҟалалак ашьҭахь ауп уҟазоуп ҳәа ухы иазуҳәар анауа.
Имаҷуп аԥстәқәа аус рыдызулар зҭаху. Ишдыру еиԥш урҭ рфыҩгьы зынӡа ухнахуа иҟам, рыцқьарагьы угәы анузақәымкуа ҟалалоит. Уи адагьы ишухәышәтәуа аурзеилкаахуа, иҟалоит иҵыгьыр, ицҳар. Убри азоуп ҳара ҳзанааҭ знапы алаку зырацәаҩым.
- Аветеренартә клиника аартра аидеиа шԥашәзааии?
— Рла ма рыцгәы схәышәтәырц исыҳәон сҩызцәа, сдырцәа, сгәылацәа. аҩнакәын иахьсыдыскылоз. Дара зтәыз убриаҟара ирыцхраар рҭахын – уахынлаз, ҽынлаз, ианааилак ҟалон. Аԥсшьарамшқәа рзгьы иансыдыскылоз ыҟан. Мап рцәукыр – игәаауеит. Абри аҭагылазаашьоуп аклиника аартра аидеиа сзаазгаз.
Аԥхьа кабинет хәыҷык сыман, "Дружок" ахьӡын. Иахьа имҩаԥызго адкыларақәа ирыдкылан уахәаԥшуазар, усҟан дара аԥстәқәагьы маҷын, излаҳхәышәтәуаз амедицинатә аалыҵ ҷыда акәзаргьы, иара убас. Аамҭақәа анца акабинет ацынхәраз аклиника аасыртит. Аусуҩцәа сыдызгалеит. Ҳара ҳусуҩцәа аамҭа-аамҭала асеминарқәа, афестивальқәа, рҟазара аизырҳаразы акурсқәа рахь ицоит. Ҳзанааҭ иаҵанакуа аҿыцрақәа зегьы ҳхы иаҳархәоит. Урыстәылатәи ҳколлегацәеи ҳареи активла аус еицаауеит, аинырра бзиа ҳамоуп.
- Ишԥацо иахьатәи шәусура? Шәпациентцәа реиҳарак алақәа, ацыгәқәа ракәу аекзотикатә ԥстәқәеи аԥсаатәқәеи шәызнарго?
— Ишысҳәахьо еиԥш уаанӡа иҳазнаргоз даара имаҷын, аиҳарак алақәа ракәын. Еиҳаракгьы ашәарыца лақәа. Ауаа ирыздырам аԥстәқәагьы иреиҷаҳаны акыршырҵатәалу. Уажәшьҭа аҽакала рызнеира иалагеит. Еилыркаауа иалагеит аԥстәқәагьы дасу рхатәы фатә рымазар шакәу – рызҳаразы, ргәабзиаразы. 10 шықәса раԥхьа ацыгәқәа маҷны инаргозар ҳаклиникахь иахьазы аҭагылазаашьа аҽаԥсахит. Иаарго иалагеит ацгәы шьҭрабзиақәа, ала шьҭрабзиақәа. иааиуа иалагеит ажьақәа, ахомиакқәа, амшын ҳәынаԥқәа уҳәа рыманы. Иааргоит аҵыс ԥшӡақәа, аиҳарак апарпарқәа. аҵыхәтәантәи ашықәсқәа рзы аҳәазақәа назгогьы ыҟоуп. Урҭ ргәабзиара ауашәшәыра еиҳарак изыхҟьо ииашамкәа иахьныҟәырго, акрахьырҿарҵо ауп.
- Иарбан маҵзурақәоу аклиника иуднагало? Иахьынӡаздыруа ала шәара афатә аҭиреи, агәлаҵақәа рыҟаҵареи рыдагьы аоперациақәа мҩаԥыжәгоит.
- Аиҳарак ҳаклиника атерапиатә маҵзурақәа роуп ирнаҭо аҭааҩцәа, аха ачымазарақәа хкыла ирацәоуп, убри инадҳәаланы ахирургиатә маҵзурагьы мҩаԥаагоит. Имҩаԥаагоит арԥшӡаратә маҵзурақәа – арҟәыдра, аҵыхәа ахҵәара, алымҳа аҿахҵәара. Иаҳраҟәоит алақәа, ацыгәқәа.
Ашәарыцара аамҭазы ашәарыцалақәа аахақәа анроуа ыҟоуп. Ацхыраара раҳҭоит. Аҵыхәтәантәи аамҭазы иҟоуп ажьымдыр зқәылоу аԥстәқәа, урҭ амаҳхуеит ахирургиатә ҟазшьала. Атранспорт машәыр ашьҭахьгьы ианҳазнарго ыҟоуп ацхырааразы.
- Аҩныҟа шәнарыԥхьалома ацхыраара ҟашәҵарцаз? Аҽқәа, ажәқәа реиԥш иҟоу аԥстә дуқәа шәхәышәтәлома?
— Арахә аҩны рацәак рыҽурҭом. Дара рҵакыраҟны иахьыҟоу аҽа гәык рнаҭозар акәхап. Аклиникаҟны аҽакала рхы мҩаԥыргоит. Насгьы аклиникаҟны аҳақьым ииҭазу амыругақәа зегьы инапаҵаҟа иҟоуп. Еиҳа изымариоуп.
Аха аԥстә дуқәа аклиникахь амашьына иақәҵан иузаагом, убри азы ҳара уахь ҳнеиуеит ацхыраара ауразы.
- Шәара шәҟны ҳара иаабеит зыԥшәмацәа "рызхара ирылахәмарны" инрыжьыз аԥстәқәа. урҭ раԥхьаҟа ирԥеиԥшузеи, ӡәыр ишәызиҭома мамзаргьы иҭынхадан иаанхома?
— Иҟалаз уи ауп, ауаа лассы-лассы рхәыҷқәа рыҳәарала аҩныҟа иааргоит еиуеиԥшым аԥстәқәа – алақәа, ацыгәқәа, аԥсаатә ԥшӡақәа, аԥсыӡқәа. аамҭақәак анцалак ашьҭахь урҭ ргәы рықәҿыӷьуеит, аӡәгьы иҭахӡамкәа иаанхоит. Ма аӡәы ирҭоит, ма адәахьы иаанрыжьуеит. Иҟоуп усҵәҟьа ззымуа, урҭ ҳара ҳахь иааргоит. Аиҳарак иара ара ишыҟоу иаанхоит, иҟоуп изҭаху џьара аӡә дыԥшааны ианиаҳҭоугьы. Ԥсы зхоу ак ус иаанаҳмыжьыц.
- Ус ак анызҵарц зҭаху ирашәҳәарц ишәылшои?
- Ирабжьызго акы заҵәык ауп – ари аус даара изызхәыцтәу, ишәатәу изатәу акоуп. Зегьы иргәалашәалароуп зыԥсы ҭоу аҿаԥхьа аҭакԥхықәра шыҟоу. Уи шыхәмаргам.
Ахәыҷқәа хәыҷқәоуп. Урҭ ахәмарроуп ирҭаху, аха дара рыԥсихологиа инақәыршәаны ирласны ргәы ахшәоит. Зыԥсы ҭоу акрафароуп, иныҟәароуп, икәабатәуп, ирныҟәатәуп. Уи зегьы ани аби, андуи абдуи рыбӷа иқәлоит.
- Шәара аҩны ишәымои ԥстәыс, ԥсаатәс?
— Ааи, аклиникаҿ аус зуа зегьы ҳаҩнқәа рҟынгьы ус акака ҳамоуп. Аиҳаракгьы урҭ иҭынхадаханы аклиникахь инанагаз роуп.
- Иуадаҩзар ҟалап аԥстәы бзиа иумбо ари аусхк аҟны аусура. Иаанагозеи шәара шәзы шәзанааҭ?
— Ҳара ҳусураҟны абзиабара ыҟамкәа ҳәатәы-утәы ыҟам. Иҟоуп ирацәаны егьырҭ азанааҭқәа. иҟалоит уахь ухы урхар. Амала, ҳара ҳзы иҷыдоуп – знык уанаанха, уаанхаӡоит.
Ԥхны мшын, жәлар рфорум "Аидгылара" аҿы хынҭаҩынҭаран. Амилаҭ-хақәиҭратә қәԥара аншыкьуаз аамҭан. Ахҭысқәа ахьымҩаԥысуаз иахьа Д. Гәлиа ихьӡ зху Аԥсуаҭҵааратә институт ахыбраҿы акәын, усҟан уаҟа Аԥсны Ашәҟәыҩҩцәа реидгыла ыҟан. Иахьа апатриотизм мариахеит, баҩык алам амчраҿ иҟоу акритика рзура, уимоу ухы иааҭашәо уҳәаргьы ауеит.
Сызлацәажәо ахҭысқәа раамҭазы, Асовет еидгыла асистема аҿагылара гәаӷьыуацәан, Аԥсны Қырҭтәыла иамхәаҽуа аҟаҵара иазықәԥоз рыԥсҭазаара ашәарҭара иҭагылан. Абри зегь зхысҳәаауа, усҟантәи асистема аҿагылара иззымгәаӷьуазгьы ыҟан, иахьа ипатриот дуцәоушәа ицәажәо ԥыҭҩыкгьы налаҵаны.
1989 шықәсазы лаҵарамза анҵәамҭазы, хықәкыла иаҳҳәозар амза 25 рзы, Москва аусура иалагеит СССР Жәлар рдепутатцәа Актәи реизара ду. Ҳара ҳдепутатцәагьы уахь ицаны иҟан. Усҟан Ашәҟәыҩҩцәа реидгыла ахыбра иаҭаауаз рацәаҩын Москвантәи ажәабжьқәа реилкааразы. Усҟан уажәеиԥш аимадарақәа абаҟаз, ианаауҭаху иззуҭаху аҭел уизасуагьы иҟамызт, аха "Аидгылара" ахадацәа ироуан аинформациа. Иҿыцу жәабжьк аныҟаз ахыбра азал ду аҿы ауаа ирыларҳәон. Убарҭ амшқәа рзы иааҳалаҩҩит аизараҿы ҳара ҳдепутатцәа иреиуоу аӡәы ажәа ирҭараны иҟоуп ҳәа.
Ишысгәалашәо ала, уи апартиатә еизара ду ишиашоу ицоз аефир ала иаҳдырбон. Аидгылараа рхыбраҿы иҟаз ателевизорқәа ирыдӷьазкыланы иԥшын ҳауаажәлар рхаҭарнакцәа, аха ҳара ҳтәқәа аӡәгьы атрибунахь дымнеицызт. Ажәа рырҭомашь, ишԥаҟалари анаџьалбеит ҳәа иӷьаҵәыӷьаҵәуан зыԥсадгьыл алахьынҵа иазгәаҟуаз зегьы.
Усҟан сара исхыҵуан 26 шықәса, егьырҭ сықәлацәа ԥыҭҩык реиԥш, абарҭ азҵаарақәа ахьырыӡбоз исхызгон сусура иахаршәаланы исымаз аамҭа. Сгәы иалоуп амшынҵа ахьныҟәсымгоз, избанзар аамҭа иаԥсаҟьо агәалашәарақәа рацәоуп.
Рашәара 2, 1989 шықәса рзы ҳажәлар ԥшын ҳдепутатцәа руаӡәы аизараҿы ажәа ирҭандаз ҳәа. Ҳаԥшын, ҳаԥшын, аха ҳа ҳтәы дцәырымҵыцызт. Иахьа дысгәалашәом дарбану, аха сҩызцәа руаӡәи сареи ҳанкараха, "Акоп икаҳуажәырҭа" ҳәа иахьашьҭаз ҳцаны каҳуак ҳжәып ҳгәахәын, ақалақь агәахьы ҳҿынаҳхеит. Ҳҭыԥ аҿы ҳнаӡарц акгьы ҳагмызт, иахьа аресторан "Санремо" ахьыҟоу унаӡаанӡа, "акомиссионтә дәқьан" ҳәа изышьҭаз ҳаваланы ҳашнеиуаз, иаҳдыруаз, уа иҵагылаз аԥсуа ԥхәыс лыбжьы ҳақәлыргеит. Зыӡбахә сымоу адәқьан аҿы ателевизор хәыҷы рыман. "Шәааи, шәааи, Арӡынба дықәгылоит", - лҳәеит лара. Убасҟан аекран аҿы избаз, уаанӡагьы издыруаз, аха уи аҽны хьшьыцбаҵас атрибуна аҟнытә Владислав Арӡынба иқәгылара еиԥш сгәы шьҭызххьо даҽа хҭыск сыԥсҭазаараҿы иҟамлацзар ҟалап.
Усҟан иара иқәгылара жәҩангәашәԥхьараны иааҳзыҟалеит, жәаха минуҭ ирҭагӡаны ҳмилаҭ зҭагылаз агеноцидтә политика иазкыз ажәахә.
Владислав Арӡынба игәалашәарақәа рҿы иҳәоит уи иқәгылара алыршара шымариамыз, ацентртә партиатә мчы ақырҭуа политика иаднацәылон азы: "Сара сааҟәымҵӡакәа ажәа сырҭарц сазықәԥон. Апартиатә иерархиа иаарылшоз зегь ҟарҵон ус иҟамларц азы. Ганкахьала ҳажәлар аҳәара ҟарҵон ҳара иаҳхаҭарнаку дықәдыргыларц, иҳауан еиуеиԥшымыз ателеграммақәа, даҽа ганкахьала, апартиатә напхгара Қырҭтәыла аинтересқәа ирызхәыцуа, сара ажәа сыҭара иацәшәон". Уи аҽны дықәдмыргылар, апротест ҟаҵаны аизара аанижьырц игәы иҭаны дыштәаз ауп ҳара ҳдепутат ажәа ширҭазгьы.
Аполитик дцәажәон жәаха минуҭ маҷк инацны, аха иахьатәи зажәа зроууа аполитикцәа дрыҿҳарԥшуазар, убри аминуҭқәа ирҭагӡаны ҳара ҳҿахәеиԥш, СССР иаланхоз амилаҭ маҷқәа рызҵаатәгьы шьҭихит. Аԥсны аразҟы далацәажәо, адепутат иажәахә аҿы иалкааны иазгәеиҭеит ақырҭуа екстремисттә политика иахҟьаны, риашашьа змам ахҭысқәа ҟалар шалшо. "Аекстремисттә мчқәа ахҭыс хадақәа Аԥсныҟа ииаргеит, ҳара ҳгәы ишаанаго ала, ауаа реидырсларазы, нас ахара ҳара ҳажәлар ирыдырҵарц азы. Ахара ҳара ҳадҵаразы уадаҩрак ыҟам, избанзар аинформациатә хархәагатә пропаганда ганкы иадцәыланы аус ауеит, убри аамҭазы аԥсуа жәлар рҿахәы аҳәарҭа рымам", - иҳәон Владислав Арӡынба уажәы-уажәы исааҭ дахәаԥшуа, ирҭаз аамҭа иҽҭагӡаны ҳажәлар рҿахәы наигӡарц азы.
Аҭоурыхҭҵааҩ Аслан Аҩӡба "Аибашьра-политикатә проблемақәа" ирызку ишәҟәаҿы иалкааны ари аҭоурых дахьалацәажәо иазгәеиҭоит аԥсуа политик Арӡынба иқәгылара ақырҭқәа адабла шыднарсыз. Ҿырԥштәысгьы иааигоит ақырҭуа шәҟәыҩҩцәа Р. Миминошвили, Г. Панџьекиӡе "аԥсуа екстремистцәа Қырҭтәыла аганахь ижәылеит, Қырҭтәылазы еиҳа иуадаҩыз аамҭазы" ҳәа усҟан ишырҩуаз.
Ииашаҵәҟьаны, Арӡынба иҩыза уи аизараҿы ицәырҵра ҳаӷацәа ршьара иқәнарҟьеит, аха ари аҩыза ақәгылара усҟан ҳара ҳажәлар ргәы шьҭнахит, адунеи зегь ҳара иаҳтәушәа ҳааҟалеит. Абри ақәгылара анаҩсанҵәҟьа Владислав Арӡынба аԥсуа жәлар дырфырхаҵа хаданы, дырҿахәҳәаганы дааҟалеит, уи аԥхьагьы бзиа ирбахьаз шиакәызгьы.
Иамааз ҷыдарас СССР Жәлар рдепутатцәа Актәи реизараҿы ажәа зҳәаз Владислав Арӡынба иқәгылара? Сгәанала, адепутат Арӡынба иажәа араӡара, аҭоурых агәыларԥшра, ԥықәсларада иажәахә анагӡара, шықәсы рацәала ҳажәлар рхаҭарнакцәа ззықәԥоз азҵаатәы ӷьеҩла атрибуна хадаҟынтә ацәыргара, насгьы даҽак иаламҩашьоз агәаӷьра ду зныԥшуаз ихьшьыцба ҭеиҭԥш уҳәа, шәышықәса рахь знык иуԥыло аҿахәҳәаҩы диины даақәгылеит рашәара 2, 1989 шықәса рзы ҳара ҳажәлар рҿаԥхьа. Абарҭ аҷыдарақәа зегьы аӡәы ихаҿраҿы еизганы иҟан азоуп Арӡынба дыԥхьагыланы дҟазҵазгьы ҳара ҳхьыԥшымра азықәԥараҿы.
Аполититолог Андраник Миграниан Арӡынба изы абас иҳәеит: "Арӡынба имҽхак акыр иҭбаан, Арӡынба Аԥсны аҵкыс деиҳан", - адунеитә политикцәа дрыҵамхо дшыҟаз аарԥшуа.
Исыздыруам заҟантә сеиҭахәаԥшхьоу еицырдыруа Арӡынба иқәгылара, аха убасҟан еиԥш, иахьагьы урҭ ахҭысқәа анымҩаԥысуа иахьакәушәа сааҟалоит, убасҟан еиԥш иахьагьы агәадура сызцәырҵуеит.
Автори аредакциеи ргәаанагарақәа еиқәымшәозар алшоит.
Аԥсны, аԥсуа дгьыл, аԥсуа жәлар ахааназгьы ибеиан. Ибеиан ҳәарада ԥсабарала, гала, шьхала… Аха зегь раасҭа ибеиан уаала, доуҳала, ҟәыӷарыла. Жәытә-натә аахыс ара аҳаҭыр дуун ауаҩра, аԥсуа икодекс хада - аламыс. Азқьышықәсақәа, ашәышықәсақәа ирылыхәхәа иаауа ажәабжьқәа, ашәақәа, алегендақәа реиҳарак зыхҳәааугьы абри ауп. Аха аҩыра ахьҳамамыз азгьы заҟа ирацәаҩузеишь аҭоурых аӡыблара зыхьӡқәа ҳцәагаз. Егьаҩ ҿырԥшыганы ҳадгьыл иқәын…
Аԥсны аҭоурых ҿыц аҿы зыжәлар рхьаа зхьаау, ирыдгылоу, ирывагылоу рыхьыӡқәа ԥхьаҟатәи аҭоурыхқәа, абиԥарақәа ирзынхоит. Уи насыԥуп зқьышықәса рышьҭахь аԥсуадгьыл иқәынхо аԥсуа изы. Иаашьҭыхны дрыԥхьалап аҩырақәа, дрыхәаԥшлап аҭыхымҭақәа – иеиҵеиааӡалап ихшара иахьатәи ҳауаажәлар рхаҭарнакцәа рҿырԥшала. Ирызҳалап аԥсуаа аԥсуадгьыл аҿы. Еизҳазыӷьалап. Уи ус шакәхо агәра згарц сҭахуп… Мап, агәра згоит! Анцәа ду иџьшьаны ус акәхоит!
Сергеи Багаԥшь... Уи ижәла, ишьҭра аханатә аахыс ахьӡ-аԥша змаз ауаа рылиаауан. Унеишь-уааишь ҳәа рарҳәон адунеи амаа зкыз. Иахьынхацәаз ԥырхагак рнамҭацызт, избанзар акы - анхаҩы Аԥсны еснагь аҳаҭыр ду даԥсан, ҩбагьы – ахшыҩи адырреи ирыҵадырӡуан акыр ихыҭхәыцыз асоциалтә еиҟарамрақәа.
Ибзианы исгәалашәоит ХХ ашәышықәса 80-тәи ашықәсқәа. Ахааназ аӡәы зхы дықәызмыртәацыз аԥсуаа аамҭа-аамҭала усҟантәи аамҭа ирзаанагоз ауадаҩрақәа ирҿагылон, рҟәаҟәа иқәтәарц зҭахызгьы нхьыдыҩруан.
Ибзианы исгәалашәоит 1989-тәи ашықәс. Мҽышан. Аԥсны ахы-аҵыхәа иалаҩит аԥсуааи ақырҭқәеи еиҿагылт ҳәа. Ари аҭагылазаашьахь мышкызны ишкылнагоз зегьы ирдыруан, ирбон, аха еивысырҭак шԥаҟамлари ҳәа игәыӷуан.
Аԥсныҟа амҩа иқәлеит 30 нызқьҩык рҟынӡа зхыԥхьаӡара наӡоз ақырҭцәа, аратәи ақырҭцәа ирыдгыларц, еснагь ргәы иҵхоз нарыгӡарц. Еихышәшәа-еиԥышәшәа Аалӡга аӡиас ахықәаҿ еизеит ашәарыцага шәақьқәа ирыҵагылаз аԥсуаа.
Абри аҭагылазаашьаҿы араион аиҳабы иаҳасаб ала, апатриот иаша ишиаҭәаз еиԥш, Сергеи Уасил-иԥа хьаҳәхьачарак ҟамҵакәа ижәлар рыхьчара дгылеит. Усҟантәи аамҭазы уи аҩыза ихымҩаԥгашьа иара изы даара ишәарҭахар алшон. Аха усеиԥш акгьы дазымхәыцӡакәа ақырҭуа шовинизм аҿагылараҿы напхгара ҟаиҵеит. Ари аҭагылазаашьа ахаҵара аарԥшра аҭахын. Уи иара илиршеит. Сергеи Уасил-иԥа иусурҭаҭыԥ, ипартиатә лахәылара рцәыӡра адагьы иԥсҭазаара ахаҭагьы ицәыӡыр алшон… Аха уи иазхәыцтәны имшьеит усҟан азы. Ҳәарада, 1989 шықәсазтәи ахҭысқәа рышьҭахь Сергеи Багаԥшь иусура дамхын.
Ари иԥсҭазаараҟны дзықәшәақәаз рахьтә хҭыс заҵәык ауп, аха инеидкыланы дзакәыз аанарԥшуеит.
Аԥсны Аџьынџьтәылатә еибашьраан иара дыззырхаз аус аҿы иԥышәа ахархәара аҭаны ашьаарҵәыра илагылаз ижәлар дрыцхраауан. Иҳәатәуп зны-зынла абџьар акра аасҭагьы ла иамбоз аусқәа ирылшоз анеиҳахоз. Иҳәатәуп урҭ аусқәагьы афырхаҵараҵәҟьа шырҭаххалоз.
Сергеи Багаԥшь иԥсҭазаара зегьы иԥсадгьыл амаҵ азура иазкын. Атәыла аԥыза-министрс даныҟаз аума, ахадас даныҟаз аума – иара изы зегьы ирыцкыз Аԥсны аизҳазыӷьара акәын.
Дыҟамзар ҟалап аԥсыуак, иажәа ҟәанда змаҳацыз. "Мои золотые" – абар иара зегь раасҭа бзиа ибаны ииҳәоз. Ари баша цәажәарамызт.
Дыздыруаз, дызгәалашәо зегьы ражәа аҟәандара алыжжуеит иӡбахә анырҳәо. Ари еиҳау иҟоузеи аԥсҭазаараҿы! Ажәлар шамахамзар ус баша рыбзиабара узаахәаӡом, иуоуӡом.
Ихьаауп, даара ихьаауп ҳаԥсуадгьыл иреиӷьӡақәоу ахьацәыӡуа. Заҟа иаҳҭахузеи урҭ иахьа?! Заҟа ҳгәы ҟанаҵарыз Сергеи Багаԥшь иччаԥшь. Заҟа гха ҳрыхдырԥарыз иажәа ҟәышқәа. Заҟантәгьы игәымшәара, ихаҵара ҳаззымиааиқәаз ҳариааиртә еиԥш рылдыршарыз. Заҟантә… Заҟантә…
Изыбымбылыз Џьгьардатәи адгьыл.
Ирҳәоит ауаҩытәыҩса дыззыҳәо зегь адунеитә ҵакыра иазцаны адгьыл ахь ихынҳәуеит ҳәа. Ҳиҳәап нас Анцәа ду ҳтәыла ахааназ иагымхаларц Сергеи Багаԥшь иеиԥш зеиԥшу аԥацәа…
Иара убас шәаԥхьар ҟалоит:
Гагра араион аҟны сынтәа ашколқәа роушьҭымҭацәа 256-ҩык ыҟоуп, урҭ рахьынтә ҩыџьа хьтәы медалла рҵара хдыркәшоит ҳәа изықәгәыӷуа роуп.
Шәазыӡырҩы аудио.
Иара убас шәаԥхьар ҟалоит: